בלי להתכוון הצליחו תושבי החצר האחורית של תל אביב להציף את הסוגיות הבוערות במדינה כרגע: הרפורמה המשפטית, משילות ועצמאות שומרי הסף. המקום הכי חם עם חמש נקודות שמסבירות למה המאבק המשפטי של השכונה המוזנחת מגלם את תמצית המשבר האזרחי הנוכחי
הבוקר ידון בג״ץ בעתירת תושבי שכונת נווה שאנן בדרום תל-אביב על מדיניות היעדר אכיפה מכוונת, או לכל הפחות, רשלנית באופן קיצוני, של פשיעה בתחומי השכונה. לטענת התושבים, הפיכת השכונה בעשורים האחרונים למעוז עבירות זנות, סחר בסמים, שימוש בסמים במרחב הציבורי ועבירות רכוש – אינה מקרית, אלא תוצר של ״עצימת עיניים מכוונת של רשויות שלטוניות בישראל אל מול פעילות עבריינית גלויה״, כפי שנכתב בעתירה.
העתירה התקבלה על ידי בית המשפט העליון באוגוסט האחרון. היא הוגשה נגד עיריית תל אביב והעומד בראשה, רון חולדאי; נגד משטרת ישראל והשר הממונה עליה דאז עמר בר-לב, וכיום איתמר בן-גביר. בשבוע שעבר, כפי שנחשף במקום הכי חם, מתיחות ואי הסכמות בין המשטרה, הפרקליטות והשר בן גביר, הובילו לדחיות חוזרות בתגובת המדינה והגשתה לבית המשפט.
לאחר דין ודברים ממושך, התגובה שהוגשה בסופו של דבר הייתה רצופה הטחת האשמות חריגה בין הפרקליטות, היועצת המשפטית לממשלה – והשר בן גביר.
המדינה מבקשת מבית המשפט לדחות את בקשת תושבי נווה שאנן, ולמנוע התערבות שיפוטית במדיניות המשטרה, שכן לטענתה כבר היום מתבצעות פעולות אכיפה בשכונה, שאותן היא מפרטת בתגובתה. הפרקליטות טוענת כי אין לבית המשפט עילה מספקת להתערבות בשיקול דעת המשטרה ובסדר העדיפויות המנחה אותה באכיפה.
השר בן גביר דווקא מבקש לקבל את העתירה. בן גביר, תומך נלהב של הרפורמה המשפטית וצמצום כוחו של בג״ץ, מתמקם הפעם לצד התושבים ומול המשטרה, תוך שהוא דוחה את טענות הפרקליטות ומבקש מבג״ץ את התערבותו. על הדרך הוא גם מנגח את מפקד מחוז תל אביב, עמי אשד, ומנסה לגזור קופון ציבורי על גבם של התושבים העותרים.
מבלי להתכוון, הצליחו תושבי דרום תל אביב להציב את מערכת המשפט מול הממשלה על מסלול התנגשות. המאבק נוגע במהות המשבר שבו ישראל נמצאת סביב הרפורמה המשפטית, המשילות ועצמאות שומרי הסף.
אלו חמש הנקודות שהופכות את בג״ץ נווה שאנן לאחת העתירות החשובות בימים אלו:
דרישת התושבים להתערבות בית המשפט, והוצאת צו על העדר אכיפה בנווה שאנן, נשענת על שניים ממוקדי הוויכוח סביב הרפורמה המשפטית. הראשון הוא חוק יסוד כבוד האדם וחירותו, שחקיקתו נחשבת לזו שאפשרה את האקטיביזם השיפוטי של בג״ץ. החוק למעשה מחייב את השמירה על בטחונו של כל אדם. מכוחו גם נגזר עקרון השוויון ואיסור האפליה, שלטענת העותרים במקרה זה מקורה באכיפה בררנית.
בהתאם, העתירה רצופה ראיות, עדויות ותמלולי הקלטות של בכירים במשטרה, בממשלה ובעיריית תל אביב, המכירים בכך שהשכונה מרכזת מספר חריג של עבירות. לטענת התושבים, זוהי מדיניות הכלה שנועדה לרכז את הפשיעה במקום אחד ולאפשר לעבריינים לפעול בנוחות יחסית, כדי שהפשיעה לא תזלוג מחוץ לשכונה לשאר חלקי העיר ולגוש דן.
מוקד הויכוח השני הוא עילת הסבירות: באמצעותה, בג״ץ רשאי לבטל פעולות של הממשלה, או לחייב אותה לפעול במקרים של מדיניות מפלה או הנוגדת את הדין. לטענת התושבים – גם אם לא מדובר בהיעדר אכיפה מכוונת, המציאות בשכונה כיום מהווה רשלנות ואינה סבירה באופן קיצוני.
לטענת התושבים, גם אם לא מדובר בהיעדר אכיפה מכוונת, המציאות בשכונה כיום מהווה רשלנות ואינה סבירה באופן קיצוני
למרות שבן גביר הוא מתומכיה הנלהבים של הרפורמה המשפטית, בעצם הבקשה שלו מבג״ץ לקבל את דרישות העותרים הוא מאשרר את הביקורת השיפוטית של בג״ץ על הממשלה מכוח חוק יסוד כבוד האדם וחירותו. כאשר הוא מבקש לנגח את הפרקליטות, המשטרה והיועמ״שית – נראה שהוא דווקא בעד בג״ץ.
הפרקליטות טוענת כי השינוי הדמוגרפי ״הביא לעלייה משמעותית בתלונות תושבים נגד תופעות הפשיעה האמורות. התופעות הפכו למטרדים הפוגעים באופן משמעותי בשגרת החיים של תושבים רבים שהעבירו את מקום מגוריהם לאזור זה״. מסיבה זו, לטענת המדינה, מחוז תל אביב קבע כי ב-2023 שכונת נווה שאנן תהפוך ליעד מרכזי של מחוז תל אביב, ויערכו בה פעולות אכיפה מוגברת.
סעיף זה בעמדת המדינה משקף גם את מדיניות עיריית תל אביב, שמותירה את שיקום השכונה ליזמי נדל״ן ולהתחדשות העירונית, אך מוסיפה להזניח את תושביה ומפקירה יחד עם המשטרה את בטחונם.
מדיניות עיריית תל אביב מותירה את שיקום השכונה ליזמי נדל״ן ולהתחדשות העירונית, אך מוסיפה להזניח את תושביה
קשה להתעלם מהעובדה הפשוטה: בנווה שאנן תושבים נדרשים לחיות בשלום עם סוחרי סמים וכנופיות פשע בחצרות בתיהם, סמוך לבתי הספר של ילדיהם; עם בתי בושת בקומה המסחרית של הבניין שלהם; ועם מכורים המזריקים מנות סם לאור יום. זהו מצב בלתי מתקבל על הדעת, המהווה תעודת עניות למערכת אכיפת החוק, למערכת המשפט וכן לממשלות ישראל, מימין ומשמאל בעשורים אחרונים.
המדינה תואיל לאכוף את חוקיה עבור ביטחון תושביה, רק כאשר הם כבר לא יהיו תושביה ובמקומם יגיעו תושבים חזקים יותר שלהם כבר באמת מגיעה אכיפה ומרחב ציבורי נקי מפשיעה.
בן גביר לא התלהב מהזכויות שהפרקליטות זוקפת לאשד. עמדתו צורפה כלשונה ובה ניגח את אשד, שאותו הורה לפטר לפני כחודשיים במה שהפך למשבר נוסף מול היועצת המשפטית לממשלה שביטלה את הפיטורים.
״השר לביטחון לאומי סבור שעבירות בתחום הזנות והסמים לא נאכפו על ידי מחוז תל אביב במשטרת ישראל בצורה מספקת באזור נשוא העתירה״, נכתב בתגובת השר.
בפרקליטות סתרו את עמדת השר, והדגישו כי הבחירה בנווה שאנן כיעד לטיפול מיוחד ל-2023 הן פרי יוזמה של מחוז תל אביב – ולא של בן גביר.
השר לא נשאר חייב: ״עם כניסתו לתפקיד של מפקד מחוז תל אביב במשטרת ישראל, בשנת 2021 גובשו דרכי פעולה ביחס לתופעות הפשיעה האמורות וניתנו הנחיות לביצוע, אך רק בסוף שנת 2022, דהיינו כשנתיים לאחר מכן הנחה מפקד מחוז ת"א לעבור לפעילות אופרטיבית מוגברת נעשו פעולות מאומצות ורבות, בלי לתת הסבר מניח את הדעת מדוע רק כעבור כשנתיים נתנו הנחיות אופרטיביות ומבלי להזכיר את קיומה של העתירה, שהיוותה, לכל הפחות, תמריץ נוסף להנחיות אלו.
"אכן, הפעולות שנעשו בשנת 2023 מעידות על מגמה חיובית, אך יחד עם זאת, אין בהן כדי לאיין לחלוטין את טענות העותרים לעניין האכיפה הלא מספקת״.
בן גביר מותח ביקורת על תפקוד משטרת מחוז תל אביב, שלא רק שלא עשתה את עבודתה, אלא שאף התנהלה בניגוד לעמדת השר. בן גביר גם ניסה לגזור קופון ציבורי ולזקוף לזכותו את מה שכן השתפר: ״בארבעת החודשים האחרונים הגבירה המשטרה באופן משמעותי את פעילות האכיפה בעבירות אלה וזאת בהתאם למדיניות השר לביטחון לאומי.
"יחד עם זאת, נוכח המצב בו עבירות אלה עדיין לא נאכפות באופן התואם את מדיניות השר, מבקש השר לציין בפני בית המשפט כי ינחה את המשטרה להגביר את פעילות האכיפה ולסגור בהקדם האפשרי את כל בתי הבושת ותחנות הסמים בגזרת תחנת שרת, ובכוונתו לעקוב ולפקח על טיפול המשטרה בעניין זה״.
הצהרתו של בן גביר, כי ינחה את המשטרה להגביר את האכיפה ולבצע פעולות ספציפיות, זכתה לתגובה כי הנחיה זו מנוגדת לעמדת היועמ״ש לממשלה: ״על המדיניות שמתווה השר לביטחון לאומי להיות כללית דיה באופן שאינו חורג מגדר סמכותו ושמותיר לשוטרים מרחב שיקול דעת במילוי תפקידם ובהפעלת סמכויותיהם לפי דין בהתאם לנסיבות העניין״, נכתב על ידי הפרקליטות ומחלקת הבג״צים.
בן גביר שוב הגיב במכתב נוסף, ותקף את היועצת המשפטית לממשלה, על כך שהיא מתעלמת מהתיקון לפקודת המשטרה שהעבירה הממשלה במסגרת ההסכמים הקואליציוניים. התיקון הבטיח הרחבת סמכויות השר לביטחון לאומי בקביעת מדיניות של ממש, ולא מדיניות כללית בלבד.
על כך הגיבה הפרקליטות: ״התווית מדיניות צריכה להיעשות על בסיס תשתית עובדתית ומקצועית הולמת, המביאה בחשבון את עמדת גורמי המקצוע הרלוונטיים״. בן גביר דחה את הדברים, וטען כי הפרקליטות רומזת שפעל ללא בסיס עובדתי ומקצועי בהנחיות האכיפה למשטרה, ״כל זאת מבלי לשוחח עמי ולשמוע את עמדתי״, כתב.
מההתנצחויות בתגובות, עולה כי בן גביר ממשיך לערער על תפקידם ועמדתם של שומרי הסף, מטיל דופי בתפקודם וביושרם. אף גוף לא חף מחיציו, בין אם זו צמרת המשטרה, הפרקליטות או היועצת המשפטית לממשלה.

בן גביר ממשיך לערער על תפקידם ועמדתם של שומרי הסף, מטיל דופי בתפקודם וביושרם. אף גוף לא חף מחיציו
לאור כל אלו, ביקש השר לייצג את עצמו בבית המשפט בעתירה הזו ודרש לשלוח תגובה נפרדת. ד״ר גיל לימון, המשנה ליועצת המשפטית לממשלה בענייני משפט ציבורי-מינהלי, דחה את הבקשות, אך הציע לשר להוסיף דברים שימסרו במלואם לבית המשפט.
בסיכומו של דבר, בניגוד מוחלט לעמדת השר, תוך שהיא מקפידה להגיב, לסייג, ולשלול את תוקפן של כל טענותיו – הפרקליטות מבקשת מבית המשפט לדחות את העתירה של תושבי נווה שאנן. היא עושה זאת תוך שמגלגלת את האחריות למשרדי ממשלה נוספים ולעיריית תל אביב.

הפרקליטות מבקשת מבית המשפט לדחות את העתירה, תוך שהיא מגלגלת את האחריות למשרדי ממשלה נוספים ולעיריית תל אביב
אבל גם אם בפרקליטות יוסיפו להתנער ולגלגל אחריות, הדבר לא יעלים את חלקה ואת האחריות של כלל רשויות הממשלה למצב המחפיר בנווה שאנן. כאשר שוטרים מעדיפים לעצור בליינים במועדוני תל אביב על עבירות סמים בזמן שידלגו תוך הסטת מבט מעל נרקומן שמזריק מנת סם ברחוב ראשי לאור יום, קשה לקחת ברצינות את טענות הפרקליטות והמשטרה. ואם הם אכן עומדים מאחוריהן, אכן מדובר בשיקול דעת לא סביר באופן קיצוני.
עתירת תושבי נווה שאנן מציבה מראה עצובה בפניה של מדינת ישראל: לפני הכל, המצב בנווה שאנן הוא תוצר של מדיניות הממשלה, שלאורך עשורים הביאה את שירותי הרווחה לפשיטת רגל. פעולות אכיפה לבדן אינן מסוגלות לשים סוף לתופעות חברתיות קשות של התמכרות לסמים קשים, התדרדרות למעגל הזנות או דרות רחוב.
לצד הקיצוץ השיטתי בשירותים החברתיים של ישראל, גם ההפקרה של שכונות מצוקה לחסדיהם הבלעדיים של יזמי נדל״ן, תוך חילופי אוכלוסייה, בתקווה שאלו יביאו מזור לשכונה, היא תוצר של מדיניות ליברטריאנית קיצונית, נוסח פורום קהלת. שהמוציאה שלה לפועל היא עיריית תל אביב.
אלא שבמקרה של נווה שאנן, מדובר בליברטריאניות לא קוהרנטית; שכן גם מצדדי השיטות הפוליטיות הקיצוניות ביותר מכירים בחובת המדינה, לכל הפחות, לאכוף את החוק ולספק ביטחון לאזרחיה.
במקרה הזה בין ממשלות הליכוד לעיריית תל אביב של חולדאי אין הבדל ממשי. הדורסנות האנטי חברתית הטבולה בלא מעט גזענות כמו גם בתפיסה דטרמיניסטית באשר לאפשרות השינוי של תופעות חברתיות הנפוצות בפריפריות החברתיות והגאוגרפיות של ישראל ושל תל אביב, משותפת לחולדאי ולנתניהו. או כפי שאמר חולדאי לתושבים: ״אם אהפוך את נוה שאנן להיות פלורנטין (כלומר נקייה מפשיעה; ד.ז), שכונה אחרת תצטרך להפוך לנווה שאנן״. זו מידת המעוף והאחריות החברתית של ראש עיריית תל אביב ב-25 שנה האחרונות.
המשטרה והפרקליטות מתפלפלות בשצף של חצאי אמיתות ואי דיוקים על טענותיהם של העותרים ומנסות להתנער מאחריות. השר לבטחון לאומי מעדיף לנצל את מצוקת התושבים לניגוח שומרי הסף, תוך סיבוב עם הון תקשורתי ופוליטי על גבם. זאת, במקום להגיע עם המשטרה ומשרד המשפטים להבנות שיחוללו שינוי במקום הכי נמוך בתל אביב.
בינתיים, קורבנות סוחרי הסמים, קורבנות הזנאים וסוחרי הנשים, קורבנות האלימות – והתושבים עצמם – יוסיפו לסבול מממשלה ועובדי ציבור שעסוקים בעצמם, לא עושים את העבודה ולא מוצאים פתרונות. שוב.
מוטי כ״ץ, יוזם העתירה אמר להמקום הכי חם: "היום שכונת נווה שאנן תדרוש מבית המשפט העליון משילות. תושבי השכונה מבקשים אך ורק דבר אחד – והוא לחיות בכבוד וביטחון על פי חוק יסוד כבוד האדם וחירותו, ועקרון השוויון.
"אנו דורשים מבית המשפט שיתקן הזנחה היסטורית של משטרת ישראל ועיריית תל אביב. רון חולדאי, שמכהן בעיר כרבע מאה, הזניח והפקיר את השכונה יחד עם המשטרה מתוך מדיניות ברורה של אכיפה בררנית ושל הכלה בחצר האחורית של תל אביב. בנווה שאנן, שהפכה לאקס טריטוריה של פשיעה והזנחה.
"אנו מקווים שבג״ץ ברוח התקופה, בה יש חשש לגורלו כסעד של האזרח מול פעולות בלתי מתקבלות על הדעת של השלטון וכמוסד דמוקרטי, יוכיח את נחיצותו וחשיבותו של בית המשפט העליון ובג״ץ במקומות בהם הרשות המבצעת, הן המשטרה והן העירייה, אינן מבצעות את תפקידן כלל, בהגנה על ביטחון התושבים ורווחתם".


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







